Sefela sa Difela 8 | Beibele Inthaneteng | Phetolelo ya Lefase le Lefsa
Sefela sa Difela 8:1-14
8 “A mola o ka be o le kgaetšediaka,+ o antše matswele a mma!+ Ke be ke tla re ge ke go hwetša ka ntle, ka go atla.+ Batho ba be ba ka se ntshole le gatee.
2 Ke be ke tla go eta pele ka go iša ntlong ya mma+ yo a bego a nthuta. Ke be ke tla go nea seno sa beine e tswakilwego,+ le seno sa digarenate se se sa tšwago go dirwa.
3 Seatla sa gagwe sa le letshadi se be se tla ba se nthekgile hlogo; seatla sa le letona se be se tla ba se nkgokaretše.+
4 “Lena barwedi ba Jerusalema, ke le eniša ka diphuti tše ditshadi goba ka ditshepe tše ditshadi tša nageng gore le se ke la leka go tsoša goba go phafoša lerato la ka go fihlela le itlela.”+
5 “Ke mang mosadi+ yo a rotogago a etšwa lešokeng,+ yo a ithekgilego ka moratiwa wa gagwe?+
“Ke go phafošitše o le ka tlase ga moapola. Ke gona moo mmago yo a bego a go imile a ilego a šokwa a le gona. Ke gona moo yo a go belegego a ilego a šokwa gona.+
6 “Mpee pelong+ ya gago le letsogong la gago bjalo ka seka; gobane lerato ke le matla bjalo ka lehu,+ go nyaka ga lona boineelo bjo bo feletšego+ ke mo go sa fetogego go etša Bodulabahu.* Go tuka ga lona go etša go tuka ga mollo, kgabo ya Jah.*+
7 Gaešita le meetse a mantši ga a kgone go tima lerato,+ le dinoka le tšona ga di kgone go le gogola.+ Ge e ba motho a ka gafa dilo tšohle tša bohlokwa tša ntlong ya gagwe ka baka la lerato, ruri batho ba tla di nyatša.”
8 “Re na le kgaetšedi+ ya rena yo e sa lego yo monyenyane, yo a sego a tšwa a thoka matswele. Re tla mo direla’ng mohlang a lošwa?”
9 “Ge a ka ba morako,+ gona re tla hloma sekgabišo sa silifera godimo ga gagwe; eupša ge e ba a ka ba mojako,+ re tla mo thiba ka lepolanka la motsedara.”
10 “Ke nna morako gomme matswele a ka a etša ditora.+ Ka baka leo ke bjalo ka yo a hwetšago khutšo mahlong a gagwe.
11 “Solomone o be a na le serapa+ kua Baali-hamoni. Serapa seo a se gafela bahlapetši.+ Yo mongwe le yo mongwe o be a tliša ditsekana tša silifera tše sekete (1 000) bakeng sa dienywa tša sona.
12 “Serapa sa ka sa merara ke sa ka. Sekete (1 000) ke sa gago wena Solomone gomme makgolopedi ke a bao ba hlokomelago dienywa tša sona.”
13 “Wena o dulago dirapeng,+ badirišani ba ka ba etše hloko lentšu la gago. Anke le nna ke le kwe.”+
14 “Kitima moratiwa wa ka, swana le tshepe goba dikgamana dithabeng tša dinoko.”+
^ Bona mongwalo wa ka tlase go Ek 15:2 le Lemetletšo 1.
Sefela sa Difela 8
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D22%26Chapter%3D8%26wtlocale%3DSE%26srcid=share⊂ject=Bala Beibele Inthaneteng